Én smittet av hjernespisende amøbe i Florida
ARTIKKELEN ER OVER TO ÅR GAMMEL Personen badet i Boward County i Florida, melder ABC News. Vedkommende får behandling ved et sykehus i delstaten etter å ha svømt i det infiserte vannet. Nyheten kommer få dager etter at det ble kjent at elleve år gamle Hannah Collins døde etter å ha blitt smittet av den hjernespisende amøben etter en svømmetur i en elv i Sør-Carolina i USA. Amøben som heter naegleria fowleri, kan forårsake en sjelden og dødelig infeksjon i hjernen. Amerikanske helsemyndigheter opplyser at organismen som oftest blir funnet i varmt ferskvann. Amøben går inn via neseborene, og forårsaker deretter en infeksjon i hjernen. – Dette er en veldig alvorlig, men også uhyre sjelden sykdom, forteller overlege ved Folkehelseinstituttet, Hans Blystad. Han kan fortelle at det første og eneste tilfellet av naegleria fowleri i Norge kom i 2015, da en norsk kvinne døde etter å ha blitt smittet av amøben. Han har klare retningslinjer for hvordan man kan unngå smitten. – Amøben kommer som regel ved bading i vann med høye temperaturer. Da kommer den gjennom nesen, forteller han til VG. – Man bør derfor unngå å ha hodet under vann i varme vannkilder med høye temperaturer, og bruke sterilt vann ved neseskylling, sier Blystad. Amøben går til hjernen og ødelegger hjernevevet. Dette er ifølge overlegen noe flere parasitter gjør. – Det er selvfølgelig svært alvorlig hvis dette skjer, men dette er altså også veldig, veldig sjeldent, understeker Blystad. Ifølge The Week har 137 personer blitt smittet av den hjernespisende amøben i USA de siste 50 årene, og dødd av infeksjonen.
Én person er smittet av en hjernespisende amøbe i Florida, bekrefter helsemyndighetene. Infeksjonen kan være dødelig.